En udendørs pop-up café på Nørresundby Torv har indtil nu fået en særdeles god velkomst af byens beboere. Veninderne Majbritt Lildal Hansen og Mathilde Tønder er nogle af dem, der nyder kaffe og kage i det fri. - Vi havde aftalt, at vi skulle ud at gå en tur i dag, og så tænkte vi, at så kunne vi lige så godt tage herned på torvet, siger Majbritt Lildal Hansen. De to mødre har savnet et sted at mødes, mens de er på barsel. - Vi bor begge i Nørresundby, og hvis vi skal på café, har vi ikke så mange valgmuligheder her. Hvis ikke vi gider til at gå over broen (til Aalborg red.), så er det her en supergod idé. Caféen åbnede første gang fredag den 16. juni og skal efter planen være åben hver fredag mellem 10.30 – 14.00 indtil den 11. august. Et sted, der har manglet Det er Inge Thomsen, der kom på idéen med en café midt på torvet. Hun flyttede til Nørresundby for seks år siden. - Jeg har jo i al den tid, jeg har boet her, undret mig over, at der ikke var et sted her på torvet, hvor man kunne sidde og få en kop kaffe og en bid brød. Derfor besluttede hun sammen med frivillige i bydelens kirke- og foreningsliv at åbne sommercaféen. Det er til stor glæde for flere af byens beboere. - Det har manglet rigtig meget. Vi er mange, der har talt om, at det er for dårligt, at der ikke er et sted, hvor vi kan få en kop kaffe her, siger Kirsten Knudsen, der nu har besøgt caféen flere gange. - Der er hyggen, snakken og samværet hernede. Der er jo altid nogen, man render ind i og snakker med, siger hun. Samler ind til julehjælp Udover at caféen skal udfylde et tomrum, samler de frivillige, der driver caféen, også ind til byens julehjælp. - Det, synes jeg, kun er fedt. Og hvis det er sådan, at man kan støtte, så vil vi jo rigtig gerne støtte, hvor man nu kan, siger Mathilde Tønder. Det er Kirsten Knudsen enig i: - Det vil vi hellere end gerne støtte op om. Så vi vil jo gerne spytte en 10'er eller 20'er ekstra i, fordi det går til et godt formål, siger hun. På de seks fredage, der har været åbent indtil videre, er der samlet mere end 12.000 kroner ind. - Det er meget overvældende, vil jeg sige. Det er langt mere, end jeg havde turdet drømme om, men det er rigtig dejligt, og det bekræfter os i, at der er noget i det her, siger Inge Thomsen. En café med potentiale Selvom pop-up caféen efter planen kun skal holde åbent til og med fredag den 11. august, så har succesen sat gang i drømmene hos Inge Thomsen. - Nu er vi i gang, og der er rigtig mange, der giver udtryk for, at de gerne vil arbejde videre med det her, og måske det kunne ende med, at vi også får en permanent café her i bydelen, siger hun. De frivillige har søgt og fået tilladelsen af kommune, og derfor kan de holde caféen åben i sommerferien.

Opsummering:
En ny café i Nørresundby er henover sommeren dukket op hver fredag på torvet.